**Ֆրանսիսթաուն** (անգլ.՝ Francistown), խոշոր քաղաք Բոտսվանայում ։ Գտնվում է հյուսիսարևելյան շրջանի հարավ-արևելքում՝ Գաբորոնեից 400 կմ հեռավորության վրա։ Բնակչությունը՝ 113 315 մարդ։ (2001 թվականի դրությամբ)։

Քաղաքն ունի միջազգային օդանավակայան և երկաթուղի։ Ֆրանսիսթաունը գտնվում է Լիմպոպո գետի վտակների հարևանությամբ՝ Զիմբաբվեի պետական սահմանից 90 կմ հեռավորության վրա։ Քաղաքը Հարավային Աֆրիկայի ոսկու տենդի կենտրոնն էր և մինչև այժմ շրջապատված է հին և լքված հանքահորերով ու ոսկի պարունակող հանքաքարերով։

Պատմություն
-----------

Թեև բնակավայրի մասին գրավոր վկայություններն արվել են ոչ վաղ անցյալում, սակայն բանավոր վկայությունները փաստում են, որ Ֆրանսիսթաուն քաղաքը շատ ավելի հին ու հարուստ պատմություն ունի։

1868-ական թվականներին՝ ոսկու տենդի եռուն շրջանում, այստեղ ոսկի է հայտնաբերվել, ինչի հետևանքով բնակավայրը հայտնի է դարձել։ Սկսվել է ոսկու զանգվածային արդյունահանումը, և Ֆրանսիսթաունը դարձել է առևտրային հանգույց Զիմբաբվե և Զամբիա երկրների միջև։

Ներկայիս քաղաքը հիմնադրվել է 1897 թվականին։ Ճանապարհային և երկաթուղային տրանսպորտային ուղիները, հանքարդյունաբերությունը, առևտուրը և գյուղատնտեսությունը քաղաքի տնտեսության հիմնական մասն են կազմում։

Տնտեսություն
------------

Ֆրանսիսթաունը գտնվում է երկրի գլխավոր օդային և ճանապարհային երթուղու վրա։ Հանքարդյունաբերությունն ու գյուղատնտեսությունը քաղաքի տնտեսության աճի առաջատարներն են։ Հանքային ռեսուրսների արդյունահանման հիմնական ընկերություններն են՝ «Tati Nickel» (պատկանում է «Նորիլսկի նիկել» Ռուսաստանի հանքարդյունաբերական ընկերությանը), որը մշակում է նիկելով, պղինձով և կոբալտով հարուստ հանքավայրերը, Բոտսվանայի մետաղական թափոնների վերամշակման կայանը, որը գտնվում է քաղաքի մերձակայքում (գործում է 2008 թվականից)։ Ֆրանսիսթաունի մեդիատեղեկատվական տարրերից մեկը «Ձայն» թերթն է։

Կլիմա
-----


|  **Ջերմաստիճանի և տեղումների տարեկան միջին ցուցանիշները Ֆրանսիսթաունի** |
| --- |
| Ամիս | հունվ | փետ | մարտ | ապր | մայ | հուն | հուլ | օգոս | սեպ | հոկ | նոյ | դեկ | տարին |
| միջին առավելագույնը (°C) | 30,8 | 29,9 | 29,5 | 27,8 | 25,7 | 22,7 | 23,1 | 25,7 | 29,2 | 31,8 | 31,1 | 30,2 | 28,1 |
| միջին ջերմաստիճանը (°C) | 24,8 | 24,1 | 23,1 | 20,9 | 17,3 | 14,3 | 14,5 | 17,1 | 20,9 | 24,3 | 24,8 | 24,4 | 20,5 |
| միջին նվազագույնը (°C) | 18,8 | 18,3 | 16,8 | 14,0 | 8,9 | 5,9 | 5,9 | 8,4 | 12,6 | 16,8 | 18,4 | 18,6 | 12,9 |
| տեղումների քանակը (մմ) | 100 | 95 | 52 | 28 | 8 | 2 | 0 | 1 | 8 | 28 | 61 | 90 | 473 |
| *Աղբյուր՝  Ֆրանսիսթաունի կլիման* |

Մշակույթ
--------

Ֆրանսիսթաուն քաղաքում գտնվում է Մարիամ Աստվածածին կաթոլիկ եկեղեցին, որը Ֆրանսիսթաունի թեմի տաճարն է։

Կրթություն
----------

Ֆրանսիսթաունի մանկավարժական քոլեջը 1973 թվականին դարձավ Բոտսվանայի համալսարանական ճամբարներից մեկը։ Ավագ դպրոցը բացվել է 1978 թվականին և այժմ ունի 1200 ուսանող։ Գոյություն ունի նաև երկու մասնավոր դպրոց՝ Ջոն Մաքենզիի տարրական և հիմնական դպրոց և Քլիֆթոնի տարրական դպրոց։ 2008 թվականի հոկտեմբերի 10-ին Յան ԿԽաման բացել է Ֆրանսիսթաունի տեխնիկական և մասնագիտական կրթության քոլեջը տեխնիկական, արհեստագործական, ինչպես նաև մանկավարժական մասնագիտությունների գծով կադրեր պատրաստելու համար։ Քոլեջը տեղակայված է մի քանի մասնաշենքերում, տարածքը ընդարձակ է, բարեկարգ ու հարմարավետ։

Պատկերասրահ
-----------

* Ֆրանսիսթաունի գլխավոր փողոցը*Ֆրանսիսթաունի գլխավոր փողոցը*
* Քաղաքի ուղևորատար գնացքը*Քաղաքի ուղևորատար գնացքը*
* Կենտրոնական հրապարակ*Կենտրոնական հրապարակ*

Ծանոթագրություններ
------------------

1. ↑  "Նորիլսկի նիկել - Գլխավոր էջ". *Норникель* (in ռուսերեն). Retrieved 2020 թ․ օգոստոսի 4.
2. ↑  "Մեդիա". *Mining Weekly* (in անգլերեն). Retrieved 2020 թ․ օգոստոսի 4.
3. ↑  "Ֆրանսիսթաունի ավագ միջնակարգ դպրոց". Արխիվացված է the original 2008 թ․ հոկտեմբերի 12-ին. Retrieved 2010 թ․ փետրվարի 6. `{{cite web}}`: Unknown parameter `|deadlink=` ignored (`|url-status=` suggested) (help)

Արտաքին հղումներ
----------------

* Ավագ միջնակարգ դպրոց
* «Supa Ngwao» թանգարանի պաշտոնական էջը

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | GeoNames |
|  |
| Բառարաններ և հանրագիտարաններ | Բրիտանիկա · Մեծ նորվեգական |
|  |
| Չափորոշչային վերահսկողություն | GND: 4496976-4 · LCCN: n83220808 · VIAF: 153648328 · WorldCat VIAF: 153648328 |

 |